《玉蝴蝶 苕溪署中》
清代·顾贞立

一抹晴空无际，烟光淡荡，微月当楼。点缀平芜树色，暮霭初收。

断霞边、慈乌千点，看反哺、争择枝头。漫凝眸。亲帏何处，旅梦难留。

飕飕。风吹鬓影，寒生肌粟，唤起千愁。不堪回望旧家，庭院早惊秋。

忆当初、栖迟三楚，今日个、落拓湖州。愿难酬。聊凭斑管，写我心忧。

作者简介：清江苏无锡人，原名文婉，字碧汾，自号避秦人。顾贞观姊。诗词极多。有《栖香阁词》。